Suvestinė redakcija nuo 2014-05-31 iki 2014-08-31

Įsakymas paskelbtas: Žin. 2007, Nr. 139-5742, i. k. 107223VISAK000V-665

Valstybinio socialinio draudimo fondo valdybos

prie Socialinės apsaugos ir darbo ministerijos DirektoriAus

ĮSAKYMAS

Dėl Elektroninės draudėjų aptarnavimo sistemos naudojimo taisyklių PATVIRTINIMO

2007 m. gruodžio 20 d. Nr. V-665

Vilnius

1. Tvirtinu pridedamas Elektroninės draudėjų aptarnavimo sistemos (toliau vadinama – EDAS) naudojimo taisykles (toliau vadinama – Taisyklės).

2. Nustatau, kad šio įsakymo 1 punkte patvirtintos Taisyklės įsigalioja nuo 2008 m. sausio 1 d.

3. Įpareigoju:

3.1. Valstybinio socialinio draudimo fondo valdybos prie Socialinės apsaugos ir darbo ministerijos (toliau vadinama – Fondo valdyba) Teisės skyrių šį įsakymą paskelbti leidinyje „Valstybės žinios“;

3.2. Fondo valdybos Informacinės sistemos plėtros skyrių užtikrinti EDAS priežiūrą ir atnaujinimą, reikalingą Taisyklių nuostatoms įgyvendinti;

3.3. Fondo valdybos Dokumentų tvarkymo skyrių šio įsakymo elektroninius nuorašus išsiųsti Fondo valdybos direktoriaus pavaduotojams, Fondo valdybos skyriams, Fondo valdybos Vidaus audito tarnybai, Fondo valdybos teritoriniams skyriams, kitoms Valstybinio socialinio draudimo fondo įstaigoms, susijusioms su Valstybinio socialinio draudimo fondo administravimu, bei įsakymo nuorašą išsiųsti Lietuvos Respublikos socialinės apsaugos ir darbo ministerijai.

4. Pavedu Fondo valdybos direktoriaus pavaduotojui Mindaugui Strumskiui šio įsakymo vykdymo kontrolę.

Direktorius	Mindaugas Mikaila

PATVIRTINTA

Valstybinio socialinio draudimo fondo

valdybos prie Socialinės apsaugos ir darbo

ministerijos direktoriaus 2007 m. gruodžio

20 d. įsakymu Nr. V-665

ELEKTRONINĖS DRAUDĖJŲ APTARNAVIMO SISTEMOS

NAUDOJIMO TAISYKLĖS

I. BENDROSIOS NUOSTATOS

1. Elektroninės draudėjų aptarnavimo sistemos (toliau vadinama EDAS) naudojimo taisyklės (toliau vadinama Taisyklės) nustato elektroninių socialinio draudimo pranešimų ir elektroninių prašymų teikimo Valstybinio socialinio draudimo fondo valdybos teritoriniam skyriui bei informacijos gavimo iš Valstybinio socialinio draudimo fondo valdybos prie Socialinės apsaugos ir darbo ministerijos (toliau vadinama Fondo valdyba) Informacinės sistemos elektroniniu būdu tvarką.

2. Draudėjai, norintys teikti elektroninius socialinio draudimo pranešimus ir elektroninius prašymus bei gauti informaciją elektroniniu būdu, turi tai daryti naudodamiesi EDAS.

3. Šios Taisyklės parengtos vadovaujantis Lietuvos Respublikos valstybinio socialinio draudimo įstatymu (Žin., 1991, Nr. 17-447; 2004, Nr. 171-6295), Lietuvos Respublikos elektroninio parašo įstatymu (Žin., 2000, Nr. 61-1827), Lietuvos Respublikos valstybinio socialinio draudimo fondo biudžeto sudarymo ir vykdymo taisyklėmis, patvirtintomis Lietuvos Respublikos Vyriausybės 2005 m. birželio 14 d. nutarimu Nr. 647 (Žin., 2005, Nr. 75-2725), ir kitais teisės aktais.

4. Šiose Taisyklėse vartojamos sąvokos:

Administratorius – fizinis asmuo, kuris turi naudotojo teises, taip pat teisę kitam fiziniam asmeniui suteikti šiose Taisyklėse nustatytas administratoriaus arba naudotojo teises bei kitas šiose Taisyklėse nustatytas teises.

Apdorojimas – Elektroninio pranešimo arba elektroninio prašymo apdorojimo EDAS procesas, kurio metu Fondo valdybos informacinė sistema arba Fondo valdybos teritorinio skyriaus specialistas pateiktą Elektroninį pranešimą arba elektroninį prašymą įvertina, patikrina jame pateiktus duomenis bei atlieka kitus veiksmus siekdami įsitikinti, kad pateikti elektroniniai dokumentai ir jų turinys atitinka teisės aktais nustatytus reikalavimus.

Asmuo, turintis teisę pasirašyti pranešimus – draudėjo vadovas arba jo įgaliotas fizinis asmuo, turintis teisę pasirašyti socialinio draudimo pranešimus.

Draudėjai – visi juridiniai asmenys bei jų filialai ir atstovybės, taip pat fiziniai asmenys, kurie įstatymų nustatyta tvarka privalo mokėti valstybinio socialinio draudimo įmokas.

Draudėjų portalas (toliau vadinama Portalas) – interneto svetainė, pasiekiama adresu http://draudejai.sodra.lt.

Draudėjo vadovas – fizinis asmuo, kuris Mokesčių mokėtojų registre nurodytas kaip juridinio asmens vadovas, arba savarankiškai dirbantis asmuo.

Elektroninis prašymas – Portalo draudėjo srityje pateiktas prašymas išduoti rašytinę pažymą.

Elektroninis socialinio draudimo pranešimas (toliau vadinama Elektroninis pranešimas) – Draudėjo elektroniniu būdu Fondo valdybos teritoriniam skyriui privalomai teikiama informacija apie apdraustuosius asmenis, pasirašyta kvalifikuotu elektroniniu parašu.

Fondo valdybos informacinė sistema – valstybės informacinė sistema, Fondo valdybai teisės aktų nustatytoms funkcijoms, išskyrus vidaus administravimą, atlikti reikiamos informacijos apdorojimo procesus (duomenų ir dokumentų tvarkymo, apsikeitimo su kitomis informacinėmis sistemomis, skaičiavimo ir t. t.) vykdanti sistema, kuri veikia informacinių technologijų pagrindu.

Fondo valdybos teritorinis skyrius – Valstybinio socialinio draudimo fondo valdybos teritorinis skyrius.

Kvalifikuotas elektroninis parašas – saugus elektroninis parašas, kuris yra sukurtas saugia parašo formavimo įranga ir patvirtintas galiojančiu kvalifikuotu sertifikatu.

Metaduomenys – neatsiejama elektroninio dokumento dalis, kurioje pateikiama elektroninių dokumentų rengimo, registravimo, sisteminimo, priėjimo, saugojimo ir naikinimo procedūras aprašanti struktūrizuota kontekstinė informacija.

Naudotojas – fizinis asmuo, kuris turi teisę susipažinti su visa Portalo draudėjo srityje esančia informacija apie draudėją, pateikti Elektroninius pranešimus ir elektroninius prašymus bei kitas šiose Taisyklėse nustatytas teises.

Pateikimas – Elektroninio pranešimo arba elektroninio prašymo pateikimo EDAS procesas, kurio metu naudotojas arba administratorius Elektroninį pranešimą arba elektroninį prašymą perduoda EDAS ir taip inicijuoja jų apdorojimo procesą.

Portalo draudėjo sritis – Portalo sritis, kurioje esanti informacija ir elektroninės paslaugos prieinamos tik autorizuotiems draudėjų naudotojams ir administratoriams.

Portalo viešoji sritis – Portalo sritis, kurioje esanti informacija ir elektroninės paslaugos prieinamos visiems.

Pranešimų pildymo programinė įranga – programinė įranga, leidžianti rengti Elektroninius pranešimus atjungtame nuo interneto kompiuteryje (pvz., gamintojo ABBYY sukurta ir Fondo valdybos nemokamai platinama Elektroninių pranešimų rengimo programinė įranga eFormFiller).

Priėmimas – Elektroninio pranešimo arba elektroninio prašymo priėmimo procesas, kurio metu Fondo valdybos informacinė sistema arba Fondo valdybos teritorinio skyriaus specialistas konstatuoja, kad Elektroninis pranešimas arba elektroninis prašymas pateikti laiku ir užpildyti teisingais duomenimis, bei inicijuoja Elektroniniame pranešime pateiktų duomenų įrašymą į Apdraustųjų valstybiniu socialiniu draudimu ir valstybinio socialinio draudimo išmokų gavėjų registrą. Elektroninio prašymo atveju – pradedama rengti pažyma.

Valstybinio socialinio draudimo fondo administravimo įstaigos (toliau vadinama Fondo administravimo įstaigos) – Valstybinio socialinio draudimo fondo valdyba prie Socialinės apsaugos ir darbo ministerijos, Valstybinio socialinio draudimo fondo valdybos teritoriniai skyriai ir kitos Fondo įstaigos, susijusios su Valstybinio socialinio draudimo fondo administravimu.

II. ADMINISTRATORIAUS TEISĖS IR PAREIGOS

5. Administratorius turi šias teises:

5.1. teisę suteikti kitam asmeniui šiose Taisyklėse nustatytas administratoriaus arba naudotojo teises;

5.2. teisę suteikti kitam draudėjui galimybę peržiūrėti įsiskolinimo būklę Valstybinio socialinio draudimo fondui;

5.3. teisę nustatyti informavimo režimus;

5.4. teisę nustatyti pranešimo formų laukų numatytąsias reikšmes;

5.5. naudotojo teises (be jokių apribojimų), nustatytas šių Taisyklių 7 punkte.

Punkto pakeitimai:

Nr. V-333, 2014-05-29, paskelbta TAR 2014-05-30, i. k. 2014-05878

6. Administratorius privalo laikytis visų įsipareigojimų, nustatytų naudotojui šių Taisyklių 8 punkte. Administratorius yra visiškai atsakingas už naudotojo arba administratoriaus teisių kitiems asmenims suteikimą ir panaikinimą.

III. NAUDOTOJO TEISĖS IR PAREIGOS

7. Naudotojas turi teisę (jei administratorius nenustato kitaip):

7.1. rengti ir teikti Elektroninius pranešimus;

7.2. Portalo draudėjo srityje teikti elektroninius prašymus išduoti rašytines pažymas;

7.3. susipažinti su visa apie draudėją Portalo draudėjo srityje teikiama informacija;

7.4. naudotis kitomis EDAS teikiamomis paslaugomis.

Punkto pakeitimai:

Nr. V-333, 2014-05-29, paskelbta TAR 2014-05-30, i. k. 2014-05878

8. Naudotojas įsipareigoja:

8.1. teikti tik teisingus ir aktualius duomenis;

8.2. naudoti Portale esančią informaciją ir duomenis tik teisėtais tikslais;

8.3. saugoti asmens duomenų paslaptį, jei šie asmens duomenys neskirti skelbti viešai;

8.4. nenaudoti Portalo ir Portale esančios informacijos su draudėjo veikla nesusijusiais tikslais;

8.5. nesiųsti tiesiogiai su EDAS funkcijomis nesusijusių elektroninių bylų.

IV. ASMENŲ REGISTRAVIMASIS EDAS

9. Asmuo, norėdamas teikti Elektroninius pranešimus arba elektroninius prašymus, gauti informaciją iš Fondo valdybos informacinės sistemos bei pasinaudoti kitomis elektroninėmis paslaugomis Portalo draudėjo srityje, turi registruotis EDAS šių Taisyklių nustatyta tvarka.

10. Registruotis EDAS gali draudėjo vadovas bei asmenys, kuriems Portalo draudėjo srityje suteiktos naudotojo arba administratoriaus teisės.

10.1. Draudėjo vadovui administratoriaus teisės suteikiamos automatiškai registravimosi EDAS metu.

10.2. Administratorius naudotojo arba administratoriaus teises kitam asmeniui gali suteikti Portalo draudėjo srityje esančiomis priemonėmis.

10.3. Draudėjo vadovas administratoriaus teises asmeniui gali suteikti ir rašytiniu būdu pateikdamas Fondo valdybos teritoriniam skyriui šių Taisyklių 1 ir/ar 2 prieduose nustatytus dokumentus. Neteisingai užpildyti dokumentai nepriimami. Jeigu draudėjo vadovas dėl objektyvių priežasčių negali pateikti pirma minėtų dokumentų, tai tokius dokumentus gali pateikti kitas asmuo, kuris laikinai eina draudėjo vadovo pareigas, kartu pateikdamas dokumentus, įrodančius jo teisę tokias pareigas eiti.

11. Asmuo, norėdamas registruotis EDAS, autentifikuojamas per Portale siūlomas asmens autentifikavimo sistemas.

12. Asmuo, registruodamasis EDAS, turi susipažinti su šiomis Taisyklėmis ir Portale patvirtinti, kad suprato šių Taisyklių nuostatas bei sutinka jų laikytis. Portale nustatytu būdu asmens išreikštas sutikimas dėl šių Taisyklių nuostatų laikymosi turi tokią pat juridinę galią kaip ir asmens parašu patvirtintas sutikimas.

13. Išreiškęs sutikimą dėl šių Taisyklių nuostatų laikymosi, asmuo yra registruojamas EDAS.

V. ELEKTRONINIŲ PRANEŠIMŲ RENGIMO IR PATEIKIMO TVARKA

14. Elektroninius pranešimus naudotojas ar administratorius gali rengti šiais būdais:

14.1. naudodamas Portalo draudėjo srityje esančius įrankius;

14.2. naudodamas Pranešimų pildymo programinę įrangą (pvz. ABBYY eFormFiller);

14.3. naudodamas draudėjo finansų valdymo arba buhalterinės apskaitos taikomosiose sistemose esančius įrankius.

15. Norėdamas rengti Elektroninius pranešimus Portalo draudėjo srityje esančiais įrankiais ir teikti juos Fondo valdybos teritoriniam skyriui, naudotojas arba administratorius gali:

15.1. per naršyklę ir siūlomas asmens autentifikavimo sistemas prisijungti prie Portalo draudėjo srities;

15.2. pasirinkti atstovaujamą draudėją. Jeigu naudotojas ar administratorius atstovauja tik vienam draudėjui, draudėjas parenkamas automatiškai;

15.3. Portalo draudėjo srityje esančiais įrankiais parengti ir pasirašyti Elektroninius pranešimus;

15.4. pasirašytus Elektroninius pranešimus pateikti Fondo valdybos teritoriniam skyriui šių Taisyklių 18.1 punkte nustatytu būdu.

16. Norėdamas rengti Elektroninius pranešimus su Pranešimų pildymo programine įranga, naudotojas ar administratorius gali:

16.1. savo kompiuteryje įsidiegti Pranešimų pildymo programinę įrangą. Fondo valdyba siūlo laisvai platinamą (nemokamą) Pranešimų pildymo programinę įrangą ABBYY eFormFiller, kurią galima atsisiųsti iš Portalo viešosios srities;

16.2. iš Portalo viešosios srities atsisiųsti norimas pildyti Elektroninių pranešimų formas (MXFD formatu) ir jų pildymo taisykles;

16.3. parengti Elektroninius pranešimus, išsaugoti jų duomenis FFData formatu;

16.4. su trečiųjų šalių sukurta elektroninio parašo generavimo programine įranga arba pasinaudojęs Portalo draudėjo srities įrankiais pasirašyti Elektroninius pranešimus ir juos pateikti Fondo valdybos teritoriniam skyriui šių Taisyklių 18.1 ir 18.2 punktuose nustatytais būdais.

17. Norėdamas rengti Elektroninius pranešimus su draudėjo finansų valdymo arba buhalterinės apskaitos taikomosiose sistemose esančiais įrankiais, naudotojas ar administratorius gali:

17.1. įrankių, sukurtų vadovaujantis Elektroninių pranešimų duomenų struktūros aprašais bei Elektroninių pranešimų kvalifikuoto elektroninio parašo taisyklėmis, ir pritaikytų draudėjo finansų valdymo arba buhalterinės apskaitos taikomosioms sistemoms, pagalba rengti ir pasirašyti Elektroninius pranešimus;

17.2. pasirašytus Elektroninius pranešimus pateikti Fondo valdybos teritoriniam skyriui šių Taisyklių 18.1 ir 18.2 punktuose nurodytais būdais.

18. Elektroninius pranešimus Fondo valdybos teritoriniam skyriui galima pateikti šiais būdais:

18.1. naudojantis Portalo draudėjo srities įrankiais;

18.2. naudojantis tinkline paslauga, pasiekiama adresu https://draudejai.sodra.lt/AuthServiceWS/services/AuthServiceWS.

19. Pateikiami Elektroniniai pranešimai turi būti pasirašyti draudėjo vadovo arba jo įgalioto fizinio asmens kvalifikuotu elektroniniu parašu. Įgaliojimai pasirašyti socialinio draudimo pranešimus Fondo valdybos teritoriniams skyriams pateikiami Fondo valdybos nustatyta tvarka.

20. Asmuo, turintis teisę pasirašyti pranešimus, prieš pirmą kartą pasirašydamas Elektroninį pranešimą, privalo savo kvalifikuotą elektroninį sertifikatą, kuriuo pasirašinės teikiamus pranešimus, registruoti EDAS. Sertifikatas registruojamas elektroniniu parašu pasirašant „Paraišką dėl elektroninio parašo kvalifikuoto sertifikato registravimo“ (3 priedas), kuri pateikta Portalo viešojoje srityje.

21. Asmuo, įsigijęs naują elektroninio parašo kvalifikuotą sertifikatą, privalo jį iš naujo užregistruoti šių Taisyklių 20 punkte nustatyta tvarka.

VI. ELEKTRONINIŲ PRANEŠIMŲ APDOROJIMAS IR PRIĖMIMAS

22. Ne vėliau kaip per aštuonias darbo valandas (arba vieną darbo dieną) nuo Elektroninio pranešimo pateikimo Portalo draudėjo srityje naudotojas arba administratorius informuojamas apie Elektroninio pranešimo būklę: pateikimą, apdorojimą ir priėmimą. Naudotojas arba administratorius apie tai taip pat gali būti informuojamas papildomomis priemonėmis, kurias administratorius nustatė Portalo draudėjo srityje.

23. Teikiamas Elektroninis pranešimas yra priimamas, jeigu:

23.1. pateikto Elektroninio paranešimo bylos formatas atitinka Elektroninių pranešimų kvalifikuoto elektroninio parašo taisyklėse išdėstytus reikalavimus;

23.2. Elektroninio pranešimo duomenų struktūra atitinka konkretaus tipo ir versijos Elektroninio pranešimo duomenų struktūros apraše, kuris kartu su konkretaus tipo ir versijos socialinio draudimo pranešimo formos pildymo taisyklėmis patvirtintas Fondo valdybos direktoriaus įsakymu, išdėstytus reikalavimus;

23.3. Elektroniniame pranešime esantys duomenys atitinka konkretaus tipo ir versijos socialinio draudimo pranešimo formos pildymo taisyklėse, patvirtintose Fondo valdybos direktoriaus įsakymu, išdėstytus reikalavimus;

23.4. Elektroninis pranešimas pasirašytas elektroniniu parašu, atitinkančiu Elektroninių pranešimų kvalifikuoto elektroninio parašo taisyklėse išdėstytus reikalavimus;

23.5. Elektroninį pranešimą pasirašė asmuo, turintis tam įgaliojimą;

23.6. pateikto Elektroninio pranešimo duomenys Fondo valdybos informacinės sistemos arba Fondo valdybos teritorinio skyriaus specialisto atžvilgiu yra teisingi.

24. Jeigu pateiktas EDAS Elektroninis pranešimas netenkina šių Taisyklių 23.1–23.6 punktuose nustatytų reikalavimų, jis yra atmetamas ir siuntėjas apie tai informuojamas, nurodant atmetimo priežastį.

25. Jeigu Elektroninis pranešimas yra priimtas, rašytinio pranešimo teikti nereikia.

26. Tais atvejais, kai Elektroninis pranešimas yra atmestas, laikoma, kad Elektroninis pranešimas nebuvo priimtas ir pranešimą reikia pateikti iš naujo.

VII. ELEKTRONINIŲ PRAŠYMŲ IŠDUOTI PAŽYMAS TEIKIMO IR APDOROJIMO TVARKA

27. Naudotojas arba administratorius Portalo draudėjo srityje gali pateikti elektroninius prašymus išduoti rašytines pažymas.

28. Naudotojui arba administratoriui, pateikusiam elektroninį prašymą, rašytinio prašymo teikti nereikia.

29. Pateiktas elektroninis prašymas perduodamas apdorojimui. Jeigu apdorojamame elektroniniame prašyme nustatoma klaidų arba jo nėra įmanoma įgyvendinti, jis yra atmetamas, nurodant atmetimo priežastį. Jeigu klaidų nenustatoma, prašymas priimamas ir pažyma pradedama rengti.

30. Apie elektroninio prašymo pateikimą, apdorojimą, priėmimą ir apie tai, kad pažyma yra parengta, per 5 darbo dienas nuo elektroninio prašymo pateikimo momento naudotojas arba administratorius yra informuojami Portalo draudėjo srityje. Naudotojas arba administratorius apie tai taip pat gali būti informuojamas papildomomis priemonėmis, kurias administratorius nustatė Portalo draudėjo srityje.

31. Tais atvejais, kai elektroninis prašymas yra atmetamas, yra laikoma, kad elektroninis prašymas nebuvo priimtas.

32. Elektroniniame prašyme nurodytame Fondo valdybos teritoriniame skyriuje parengtą pažymą gali atsiimti draudėjo vadovas ar jo įgaliotas asmuo, pateikęs savo tapatybę patvirtinantį dokumentą.

VIII. INFORMACIJOS TEIKIMAS PORTALE

33. Portalo draudėjo srityje yra pateikiama ta informacija, kuri Fondo valdybos informacinėje sistemoje buvo registruota ne vėliau kaip prieš 48 valandas nuo užklausos Portalo draudėjo srityje pateikimo momento. Portalo draudėjo srityje informacija pateikiama tik už einamąjį ir du praėjusius kalendorinius ketvirčius.

34. Portalo draudėjo srityje teikiama informacija iš Fondo valdybos informacinės sistemos prilygsta rašytine forma išduotai pažymai.

35. Administratorius turi galimybę suteikti teisę kitam draudėjui Portalo draudėjo srityje susipažinti su informacija apie jo atstovaujamo draudėjo įsiskolinimo būklę Valstybinio socialinio draudimo fondui.

IX. BAIGIAMOSIOS NUOSTATOS

36. Elektroniniai pranešimai ir prašymai gali būti teikiami 24 valandas per parą.

37. Elektroninio pranešimo ar prašymo pateikimo data laikoma ta data, kada elektroninis pranešimas ar prašymas buvo pateiktas EDAS. Ši data nustatoma EDAS programinėmis priemonėmis ir nurodoma Portalo draudėjo srityje.

38. Jeigu Elektroninis pranešimas ar prašymas buvo priimtas, tai Elektroninio pranešimo ar prašymo priėmimo data laikoma ta data, kada Elektroninis pranešimas ar prašymas buvo pateiktas. Ši data nustatoma EDAS programinėmis priemonėmis ir nurodoma Portalo draudėjo srityje.

39. Elektroniniu būdu pateikti Elektroniniai pranešimai ir prašymai saugomi Fondo valdybos informacinėje sistemoje teisės aktų nustatytais terminais.

40. Fondo valdyba turi teisę vienašališkai keisti Portale siūlomas autentifikavimo sistemas.

41. Draudėjo vadovas organizacinėmis priemonėmis turi užtikrinti Portalo draudėjo srityje esančių asmens duomenų apsaugą.

42. Naudotojas ar administratorius už savo neteisėtus veiksmus, Fondo valdybai ar draudėjui padarytą žalą, naudojantis EDAS, atsako Lietuvos Respublikos teisės aktų nustatyta tvarka.

_________________

Elektroninės draudėjų aptarnavimo sistemos

naudojimo taisyklių

1 priedas

____________________________________________________________________

(Draudėjo pavadinimas)

____________________________________________________________________

(draudėjo kodas, adresas, telefono numeris)

Valstybinio socialinio draudimo fondo valdybos ____________________________ (skyriaus pavadinimas)	_____-___-___ Nr. __________ (dokumento sudarymo data ir registracijos numeris)

DĖL TEISĖS NAUDOTIS ELEKTRONINĖS DRAUDĖJŲ APTARNAVIMO SISTEMOS DRAUDĖJŲ PORTALO DRAUDĖJO SRITIMI ADMINISTRATORIAUS TEISĖMIS SUTEIKIMO

Informuojame, kad

(pareigos, asmens vardas, pavardė, asmens kodas ir/arba asmens socialinio draudimo numeris)

_

yra suteikta teisė naudotis Valstybinio socialinio draudimo fondo valdybos prie Socialinės apsaugos ir darbo ministerijos Elektroninės draudėjų aptarnavimo sistemos (toliau vadinama EDAS) Draudėjų portalo Draudėjo sritimi administratoriaus teisėmis.

Prašome įvesti šią informaciją į EDAS.

Su EDAS naudojimo taisyklėmis esu susipažinęs ir su jomis sutinku.

______________________	___________	___________________

(draudėjo vadovo pareigų pavadinimas)	(parašas)	(draudėjo vadovo vardas, pavardė)

A. V.

_________________

Elektroninės draudėjų aptarnavimo sistemos

naudojimo taisyklių

2 priedas

____________________________________________________________________

(Draudėjo pavadinimas)

____________________________________________________________________

(draudėjo kodas, adresas, telefono numeris)

Valstybinio socialinio draudimo fondo valdybos ____________________________ (skyriaus pavadinimas)	_____-___-___ Nr. __________ (dokumento sudarymo data ir registracijos numeris)

DĖL TEISĖS NAUDOTIS ELEKTRONINĖS DRAUDĖJŲ APTARNAVIMO SISTEMOS DRAUDĖJŲ PORTALO DRAUDĖJO SRITIMI ADMINISTRATORIAUS TEISĖMIS PANAIKINIMO

Informuojame, kad

(pareigos, asmens vardas, pavardė, asmens kodas ir/arba asmens socialinio draudimo numeris)

_

yra panaikinta teisė naudotis Valstybinio socialinio draudimo fondo valdybos prie Socialinės apsaugos ir darbo ministerijos Elektroninės draudėjų aptarnavimo sistemos (toliau vadinama EDAS) Draudėjų portalo Draudėjo sritimi administratoriaus teisėmis.

Prašome įvesti šią informaciją į EDAS.

Su EDAS naudojimo taisyklėmis esu susipažinęs ir su jomis sutinku.

______________________	___________	___________________

(draudėjo vadovo pareigų pavadinimas)	(parašas)	(draudėjo vadovo vardas, pavardė)

A. V.

_________________

Elektroninės draudėjų aptarnavimo sistemos

naudojimo taisyklių

3 priedas

_________________

Pakeitimai:

1.

Valstybinio socialinio draudimo fondo valdyba prie Socialinės apsaugos ir darbo ministerijos, Įsakymas

Nr. V-333, 2014-05-29, paskelbta TAR 2014-05-30, i. k. 2014-05878

Dėl Valstybinio socialinio draudimo fondo valdybos prie socialinės apsaugos ir darbo ministerijos direktoriaus 2007 m. gruodžio 20 d. įsakymo Nr. V-665 „Dėl Elektroninės draudėjų aptarnavimo sistemos naudojimo taisyklių patvirtinimo“ pakeitimo